AARHUS: Det er jo ikke fordi, de keder sig og piller ved alle knapper i ambulancen, så de blå lamper og sirenen går i gang. Når en ambulance kører med udrykning, er det fordi hvert minut tæller og kan betyde forskellen mellem liv og død for patienten.

Det var en 26-årig mandlig bilist ligeglad med, da han onsdag eftermiddag blokerede vejen for et udrykningskøretøj i rundkørslen ved Paludan Müllers Vej i Aarhus N. Ambulancen var på vej til Aarhus Universitetshospital i Skejby.

Bilisten generede ambulancen ved tæt kørsel, overhaling højre om, kørte ind foran ambulancen og til sidst valgte han altså helt at blokere vejen for ambulancen.

Østjyllands Politi fik anmeldelsen klokken 14.10, og da de fik fat i bilisten blev han sigtet for manglende agtpågivenhed.

Bilisten står til alt mellem bødestraf og ubetinget fængsel. Politiet er i gang med at undersøge de nærmere omstændigheder for at afgøre, hvad der skal ske med den 26-årige bilist.

Politiet opfordrer til, at man sætter sig ind i de gode råd for, hvordan man agerer ved udrykningskørsel. Du kan blandt andet se rådene på Politiets Facebookside.